**Te milyen nyugdíjas leszel? – gyermekrajzpályázat szabályzat**

**„Hogyan képzeled el magad nyugdíjas korodban, nagyszülőként? Rajzold le nekünk!”**

Az OTP Nyugdíjpénztár (Szervező), székhelye: 1051 Budapest, Nádor utca 16. **általános iskolai alsó tagozatos gyermekeknek** (Pályázó) hirdet rajzpályázatot. A pályázat összesen **50 nyertese** egyenként **15.000 forint értékű Pátria utalványban** részesül.

Pályázni kettő korcsoportban, **2018. május 31-ig** lehet.

**Részvételi feltételek:**

1. **Résztvevő**

A Pályázatra jelentkezhet minden, Magyarországon általános iskola alsó tagozatán tanulmányokat folytató gyermek, akinek a törvényes képviselője megismeri, elfogadja és a gyermekre valamint magára nézve kötelezőnek ismeri el jelen Pályázati kiírás részvételi feltételeit.

**2. A pályázat témája**

*Rajzold le, Te milyen leszel nyugdíjas korodban, milyen nagymama, illetve nagypapa leszel*! Mutasd meg minél színesebben, ötletesebben alkotásodon,

* hol és hogyan szeretnél élni,
* milyen hobbid lesz,
* kivel fogsz együtt lakni,
* mit csinálsz majd nyugdíjas korodban.

**3. Pályázati korosztályok**

* 1-2. osztályos általános iskolások
* 3-4. osztályos általános iskolások

**4. Formai követelmények**

A pályázatra A/4-es méretű, tetszőleges technikával (pl. vízfesték, tempera, zsírkréta, filctoll, színes ceruza) elkészített műveket várunk. Minden pályázó egy alkotással nevezhet.

**5. Értékelés**

A beérkezett pályaműveket az OTP Nyugdíjpénztár az erre a célra felkért – marketing és kreatív szakértőiből álló, 3 tagú - bíráló bizottsága értékeli. Az elbírálás szempontjait az ötletesség, színek harmóniája, a minél egyedibb látás- és kifejezésmód adják.

A két korcsoportban 20-20 nyertest állapít meg az erre a célra felkért bíráló bizottság, emellett korcsoportonként 10-10 pályaművet Facebookos közönségszavazásra jelöl. A közönségszavazás az OTP Nyugdíjpénztár Facebook-profilján zajlik 2018. június 11-14. 15 óra között. Korcsoportonként a legtöbb Like-ot gyűjtő pályaművek készítői (összesen 5-5 pályázó) szintén díjazásban részesülnek.

**6. Nyeremények**

A pályázat két korcsoportjában 25-25, összesen 50 nyertes részesül díjazásban. A nyertesek 15.000 Ft, azaz tizenötezer forint értékű Pátria utalványban részesülnek, amelyet a Pátria áruházlánc üzleteiben válthatnak be.

Azon intézmény (iskola), amelyből a legtöbb pályamű érkezik 100.000 Ft, azaz százezer forint értékű Pátria utalvány díjban részesül. Ennek feltétele a 2. számú mellékletet képező, Intézményi Jelentkezési lap kitöltése és a Szervező részére postai úton történő megküldése.

**7. A pályázattal kapcsolatos legfontosabb időpontok**

* A pályázat kiírásának időpontja: **2018. április 03.**
* A pályázatok postára adásának határideje: legkésőbb **2018. május 31.**
* A közönségszavazás időtartama: **2018. június 11-14. 15 óra.**
* Eredményhirdetés: **2018. június 20.**
* Az utalványok a nyertesek részére az eredményhirdetést követő legkésőbb 30 napon belül postai úton kerülnek megküldésre.

**8. A pályázatok benyújtásának módja**

Az elkészült rajzot és a hozzá tartozó Jelentkezési lapot, valamint adatkezelési hozzájáruló nyilatkozatot mind a gyermekre, mind a törvényes képviselőre vonatkozóan, hibátlanul és hiánytalanul kitöltve a következő címre kérjük postán megküldeni:

***OTP Nyugdíjpénztár  
1370 Budapest  
Pf. 369.***

A borítékra kérjük ráírni: „Rajzpályázat”.

A pályázat keretében kizárólag postai úton beküldött, eredeti pályaműveket fogadunk el.

**Fotózott, szkennelt, e-mailben küldött pályázattal nem lehet nevezni!!!**

**Egyéb feltételek és információk**

* A Pályázatban az OTP Nyugdíjpénztár, és az OTP Pénztárszolgáltató Zrt., valamint a szervezésében és lebonyolításában résztvevők munkavállalóinak gyermekei nem vehetnek részt.
* A Pályázatban való részvétel önkéntes.
* Egy pályázó csak egy rajzzal pályázhat.
* A beérkezett pályamunkák csak a hozzájuk mellékelt és kitöltött Jelentkezési lappal és hibátlanul, hiánytalanul kitöltött adatkezelési hozzájáruló nyilatkozattal együtt érvényesek. (Amennyiben valakinek nem áll módjában a Jelentkezési lapot kinyomtatni, úgy kézzel írt, olvasható és az eredeti Jelentkezési lap tartalmi követelményeivel megegyező jelentkezést is elfogadunk.)
* A beküldött alkotások nem minősülnek szerzői jog védelme alá tartozó alkotásoknak.
* Az elkészült alkotás hátoldalára kérjük, írják rá a gyermek nevét, intézmény nevét, korosztályát és a törvényes képviselő nevét, telefonszámát és e-mail címét is.
* Pályázni csak eredeti, saját alkotásokkal lehet. Azt a pályázót, aki más szerző szerzői jogát megsérti, a Szervező kizárja a Pályázatból. A pályázat elküldésével a Pályázó lemond arról, hogy a felhasználóktól szellemi alkotáshoz kötődő jogcímen bármilyen további díjazásban részesüljön.
* Az utalványokhoz tartozó esetlegesen felmerülő személyi jövedelemadó és egészségügyi hozzájárulási kötelezettségeket a Szervező téríti meg.
* Az eredményhirdetést követően a rajzokat a Szervező nem küldi vissza.
* A Szervező a pályázat, illetve a későbbi pályázatok népszerűsítésével kapcsolatban jogosult a pályaműveket kiállítani, bemutatni a gyermek nevének, korosztályának és intézménye nevének feltüntetésével (pl. internetes felületen, programfüzetben, katalógusban, személyes ügyfélszolgálaton, PR-tevékenység során), kizárólag az erre vonatkozó hozzájáruló nyilatkozat visszavonásáig, vagy a pályázati cél megvalósulását követő legfeljebb 5 évig.
* A Szervező jogosult a pályázati nyertes alkotásokat fotókon, illetve cikkekben, valamint egyéb audiovizuális anyagokban bemutatni.
* A Szervező a pályázat során birtokába kerülő személyes adatokat kizárólag a pályázat keretein belül, a jelenlegi és a jövőbeni gyermekrajzpályázatokkal összefüggő kommunikáció céljából kezeli kizárólag az erre vonatkozó hozzájáruló nyilatkozat visszavonásáig, vagy a pályázati cél megvalósulását követő legfeljebb 5 évig.
* A nyertes gyermekek törvényes képviselőit elektronikus levélben, e-mail cím hiányában telefon értesíti a Szervező, valamint a nyertes alkotást, a nyertes gyermekek nevét, intézmény nevét, korosztály megjelölésével közzé teszi az OTP Nyugdíjpénztár Facebook oldalán kizárólag az erre vonatkozó hozzájáruló nyilatkozat visszavonásáig, vagy a pályázati cél megvalósulását követő legfeljebb 5 évig.
* A nyereményeket postai úton juttatjuk el ajánlott postai küldeményben a nyertes gyermek jelentkezési lapon megadott címére.
* A postai értesítés hibájáért, késedelméért a Szervező felelősséget nem vállal. Az utalvány átvételének időpontja az ajánlott küldemény feladását követő 5. munkanap (kézbesítési vélelem). A Szervező csak a postai küldemény feladásért felel, a postai kézbesítés hibájáért, hiányosságáért felelősséget nem vállal. A postai kézbesítés hibája, hiányossága, egyéb postai mulasztás esetén az ajándékra jogosult a Magyar Posta Zrt.-vel szemben érvényesíthet igényt. Az ajándékra jogosult által át nem vett, a Pénztárba visszaérkező ajándéktárgy nem kerül ismételten kiküldésre, azonban a Szervező ügyfélszolgálatán átvehető legkésőbb 2018. augusztus 31. napjáig.
* A nyeremény készpénzre nem váltható át. Amennyiben a nyertes nem kíván élni a nyereményével, lehetősége van arra, hogy - a nyeremény átvételét követően - nyereményét más személyre átruházhassa. A nyeremény átvételét követően a jövőben azonban sem a nyertes, sem az a személy, akire a nyeremény a Játékos által átruházásra került, semmilyen követelést nem támaszthat az OTP Nyugdíjpénztárral szemben.
* A Kampányra vonatkozó felhívásokban szereplő képi megjelenítések csak illusztrációk, és a figyelemfelkeltést szolgálják.
* Szervező fenntartja magának a jogot a fenti részvételi feltételek megváltoztatására. Szervező bármilyen, a jelen feltételeket érintő változásról szóló értesítést a www.otpnyugdij.hu honlapon keresztül közöl a Pályázat résztvevőivel.
* Bármilyen vitás kérdésben a Szervező döntése irányadó.
* Adatkezelési nyilvántartási azonosító száma: NAIH-XXXXXx/2018.

Budapest, 2018. április 03.

OTP Nyugdíjpénztár